APSTIPRINĀTS

ar Jelgavas novada Labklājības pārvaldes vadītāja

2025.gada 9.jūlija rīkojumu Nr.LP/3-8/25/23

**Jelgavas novada** **Labklājības pārvaldes**

**galvenā speciālista amata konkursa nolikums**

1. Šis nolikums nosaka Jelgavas novada Labklājības pārvaldes galvenā speciālista amata konkursa (turpmāk – konkurss) izsludināšanas un norises kārtību.
2. Jelgavas novada pašvaldības mājas lapā [www.jelgavasnovads.lv](http://www.jelgavasnovads.lv) un Nodarbinātības valsts aģentūras CV un vakanču portālā publicē sludinājumu par to, ka Jelgavas novada pašvaldība izsludina konkursu uz Labklājības pārvaldes galvenā speciālista amatu.
3. Pretendentu pieteikšanās un nepieciešamo dokumentu iesniegšanas termiņš – 10 kalendāra dienu laikā kopš sludinājuma publicēšanas Jelgavas novada pašvaldības mājas lapā [www.jelgavasnovads.lv](http://www.jelgavasnovads.lv).
4. Ar konkursa nolikumu var iepazīties Jelgavas novada pašvaldības mājas lapā [www.jelgavasnovads.lv](http://www.jelgavasnovads.lv).
5. Galvenie Jelgavas novada Labklājības pārvaldes galvenā speciālista pienākumi:
   1. Administrēt Jelgavas novada Labklājības pārvaldes kompetencē esošos saistošos noteikumus.
   2. Izstrādāt darba procedūras, kas nodrošina pabalstu izmaksu un pakalpojumu sniegšanas procesu atbilstību noteiktajām ārējo un iekšējo normatīvo aktu prasībām;
   3. Apkopot informāciju par saistošo noteikumu izpildes gaitu, izstrādāt priekšlikumus par nepieciešamajiem grozījumiem saistošajos noteikumos un iekšējo procesu izpildē;
   4. Sagatavot administratīvo aktu lēmumu un rīkojumu projektus;
   5. Saistošo noteikumu prasību izpildes nodrošināšanai, sadarboties ar pašvaldības iestādēm, struktūrvienībām un citām institūcijām.
   6. Veikt materiāli tehnisko resursu iegādi un inventāra faktiskā daudzuma kontroli, to izlietošanu, plānošanu un savlaicīgu piegādi.
   7. Sagatavot darba laika uzskaites tabulas.
6. Pretendentiem jāatbilst šādām prasībām:
   1. otrā līmeņa profesionālā augstākā vai akadēmiskā izglītība;
   2. valodas prasme: latviešu - augstākā pakāpe;
   3. prasme piemērot normatīvos aktus;
   4. prasme sagatavot ziņojumus un atbildes vēstules.
7. Pretendenti noteiktajā termiņā nosūta uz e-pastu [personals@jelgavasnovads.lv](mailto:personals@jelgavasnovads.lv) ar norādi „Jelgavas novada Labklājības pārvaldes galvenā speciālista amata konkursam”, pievienojot:
   1. profesionālās darbības aprakstu (CV);
   2. izglītību apliecinoša dokumenta kopiju;
   3. motivācijas vēstuli.
8. Konkursa komisija pēc pretendentu pieteikšanās termiņa beigām izskata pretendentu pieteikumus un iesniegtos dokumentus.
9. Konkursa komisijas priekšsēdētājs sasauc konkursa komisijas sēdes, nosakot to norises vietu un laiku, kā arī vada konkursa komisijas sēdi. Komisijas sēdes tiek protokolētas. Protokolu paraksta visi klātesošie konkursa komisijas locekļi.
10. Konkurss tiek organizēts divās kārtās:
    1. konkursa pirmajā kārtā konkursa komisija izvērtē pretendentu pieteikumus un iesniegtos dokumentus un uz konkursa otro kārtu uzaicina pretendentus, kas atbilst nolikuma 6.1. apakšpunktā izvirzītajām prasībām, ko apliecina iesniegtie dokumenti;
    2. konkursa otrā kārta sastāv no intervijas:
       1. darba intervijas laikā pretendenti konkursa komisijai raksturo savu līdzšinējo darba pieredzi, izglītību, kvalifikāciju, motivāciju strādāt amatā, kā arī atbild uz konkursa komisijas locekļu jautājumiem;
       2. lai izvērtētu amata pretendentu atbilstību šī nolikuma 6.2. – 6.4. apakšpunktā izvirzītajām prasībām, konkursa komisijas locekļi darba intervijas laikā uzdod pretendentiem jautājumus, kas attiecas uz paredzētā darba veikšanu un pretendenta piemērotību šim darbam, ievērojot Darba likumā noteiktos ierobežojumus.
       3. konkursa otrajā kārtā katrs komisijas loceklis individuāli vērtē amata pretendentu un piešķir punktus augošā secībā no 1 līdz 5. Kopējais pretendenta vērtējums tiek iegūts, summējot visu komisijas locekļu individuālo vērtējumu par katru amata pretendentu. Pamatojoties uz minēto vērtējumu, nosaka, kurš no amata pretendentiem ir saņēmis augstāko novērtējumu.
11. Pretendents ar augstāko novērtējumu tiek izvirzīts Labklājības pārvaldes galvenā speciālista amatam, ja kopējā vērtējumā ir ieguvis vismaz 70% no maksimāli iespējamā punktu skaita.
12. Ja otrajā kārtā vairāki amata pretendenti ieguvuši vienādu vērtējumu, konkursa komisija organizē papildu atlases kārtu, nosakot tās kārtību un termiņu.